પ્રથમ ગ્રાસે મક્ષિકા... ઘાસ વિતરણમાં ભ્રષ્ટાચાર નખત્રાણા, તા. 13 :?ઘાસની અછત છે અને બીજા જિલ્લામાંથી આવતા ઘાસની આવક પણ ઓછી છે છતાં જે કંઈ ઘાસ આવે છે તેની સુચારુ વિતરણ વ્યવસ્થા ગોઠવવામાં પણ તંત્ર નિષ્ફળ રહેતાં ઘાસ વિતરણમાં થઈ રહેલા ભ્રષ્ટાચાર અંગે કેટલીક ચોંકાવનારી વિગતો પણ આ પ્રવાસ દરમ્યાન બહાર આવી હતી. ટીમ જતાવીરામાં હતી ત્યારે સરકારી ઘાસની એક ગાડી જીજે-12-ઝેડ-2252 માળિયા હાટીના (વેરાવળ)થી વન વિભાગનું ઘાસ ભરી નખત્રાણા તાલુકાના ફુલાય ઘાસ ડેપો પર જતી હતી પણ આશ્ચર્ય વચ્ચે આ જ ગાડી અમને તલથી ફુલાય જતી વખતે સામી મળી અને તે પણ ભરેલી ! ફુલાયના ઘાસ ડેપો મેનેજર મેહુલસિંહ જાડેજા સ્થાનિકે જ મળી ગયા. તેમને ઘાસની આ ગાડી વિશે પૂછયું તો મૂળ મહેસૂલી તલાટી એવા આ કર્મચારીએ તદ્દન નિર્દોષ ભાવે જણાવ્યું કે મેં જ ગાડી બાજુના ગામે ડાયવર્ટ કરી છે ! જે તે ગામના આગેવાનો ઘાસનું વિતરણ કરી નાખશે ! વિતરણ રજિસ્ટરમાં એન્ટ્રી અને ઘાસકાર્ડ તેની નોંધ કરવા બાબતે તેમણે એવી સ્પષ્ટતા કરી કે તે તો હું પાછળથી બધું `સેટ' કરી લઈશ ! નિયમાનુસાર ઘાસની ગાડી ડેપો પર આવે એટલે મેનેજરે પ્રથમ તો સ્ટોક રજિસ્ટરે જમા લઈ વેચાણ રજિસ્ટર અને ઘાસકાર્ડમાં તેની એન્ટ્રી કરી કાર્ડધારકની સહી પણ લેવાની હોય છે, પણ ફુલાયના ડેપો મેનેજર પાસે આવું કોઈ સાહિત્ય જ નહોતું ! આવી અનિયમિતતા ભ્રષ્ટાચારને જ પોષણ આપે ને ?